‘Armes gaan ergste deurloop onder brandstofprysstyging’Argieffoto Die vakbondfederasie Cosatu het Dinsdag gesê dat arm huishoudings die ergste gaan deurloop onder nóg ŉ verhoging in die brandstofprys wat die afgelope naweek aangekondig is. Die departement van energie het die naweek gesê die prys van petrol sal Woensdag met tot 26c per liter styg. Die departement het die rand-dollar-wisselkoers voorgehou as die rede vir dié verhoging. Die jongste styging volg op ŉ skerp styging verlede maand. Sizwe Pamla, woordvoerder van Cosatu, het gesê die vakbondfederasie is erg ontsteld oor die verhoogde brandstofprys. “Dit is slegte nuus vir alle Suid-Afrikaners, maar die impak op arm gesinne sal selfs erger wees. Dit sal ŉ sekere vlak van swaarkry meebring vir ŉ groep wat reeds gebuk gaan onder hoë vlakke van werkloosheid en stagnante of dalende lone,” het Pamla gesê. Pamla meen lae- en medium-inkomste huishoudings sal nou dieper in die skuld wees omdat hul inkomste nou nie voldoende sal wees om die basiese geriewe te bekostig nie. Dieselpryse sal volgens die departement met tussen 24c tot 26c per liter styg terwyl die kosprys van paraffien met 22c per liter sal styg. Paraffien word deur talle huishoudings wat nie elektrisiteit kan bekostig nie gebruik. Die prys van gas sal met tussen 30c en 37c per kilogram styg. “Die koue weerstoestande sal talle arm families dwing om hulself te wend na ‘vuil’ energie soos steenkool en hul kwesbaar maak vir gesondheidsrisiko’s.”